ΕΚΘΕΣΗ ΔΡΑΣΤΗΡΙΟΤΗΤΩΝ

 ΤΗΣ ΕΚΠΑΙΔΕΥΤΙΚΟΥ **ΠΑΝΑΓΙΩΤΟΠΟΥΛΟΥ ΧΡΥΣΑΝΘΗΣ (ΠΕΟ7)**

ΑΠΟ ΤΟ ΣΕΜΙΝΑΡΙΟ ΚΑΤΑΡΤΙΣΗΣ ΤΟΥ ΕΥΡΩΠΑΪΚΟΥ ΠΡΟΓΡΑΜΜΑΤΟΣ ERASMUS+ ΜΕ ΤΙΤΛΟ «ΤΟ ΠΡΟΤΥΠΟ ΠΕΙΡΑΜΑΤΙΚΟ ΓΥΜΝΑΣΙΟ ΠΑΤΡΩΝ ΟΡΑΜΑΤΙΖΕΤΑΙ ΤΟ ΜΕΛΛΟΝ ΤΟΥ»

Το επιμορφωτικό σεμινάριο που παρακολούθησα ήταν στο ινστιτούτο για διεθνή επικοινωνία IIK, στο Ντίσελντορφ της Γερμανίας, από τις 15 - 19 Αυγούστου 2016. Το θέμα του ήταν: « Κατάρτιση στην μέθοδο διδασκαλίας της γερμανικής ως ξένης γλώσσας: Πρακτική – εργαστήρια στα κεντρικά θέματα της διδασκαλίας της γερμανικής, εργαστήρια στην γραμματική, στον γραπτό λόγο και στην κατανόηση προφορικού λόγου με ενσωματωμένες παρακολουθήσεις διδασκαλιών στα επίπεδα Α1-C1». Στο σεμινάριο συμμετείχαν 17 εκπαιδευτικοί από διάφορες χώρες της Ευρώπης και σε καθημερινή βάση διαρκούσε έξι ώρες, από τις 9.15 μέχρι 17.15.

Η οργάνωση ήταν εξαιρετική. Πριν το σεμινάριο είχε προηγηθεί μια on-line συνεδρία, στην οποία μας ενημέρωσαν για το πρόγραμμα που θα παρακολουθήσουμε. Επίσης πληροφορηθήκαμε τρόπους μετάβασης, διαμονής και σίτισης. Μας λύθηκαν και διάφορες απορίες. Αυτό ήταν μια πρώτη γνωριμία με τους διοργανωτές και με τους συμμετέχοντες.

Μετά την άφιξή μας στο ινστιτούτο ΙΙΚ μας υποδέχτηκαν και μας παρέδωσαν ένα ντοσιέ με το πρόγραμμα, τον χάρτη της πόλης, τον χάρτη του συγκοινωνιών και των εστιατορίων της περιοχής και ένα φυλλάδιο για το πολιτιστικό πρόγραμμα της πόλης.

Η γνωριμία μεταξύ των συμμετεχόντων έγινε με βιωματικό τρόπο που είχε σχέση με τις πόλεις της Γερμανίας και τις εμπειρίες του καθενός σε αυτές. Με ανάλαφρο τρόπο και χωρίς άγχος μίλησαν όλοι μεταξύ τους, είπαν από ποια χώρα έρχονται, ονόμασαν περιοχές της Γερμανίας στις οποίες είχαν πάει. Ένας στόχος είχε ήδη επιτευχθεί. Μας παρουσίασαν πως μπορούμε να οργανώσουμε την πρώτη ώρα διδασκαλίας χρησιμοποιώντας αυτόν τον βιωματικό τρόπο, ο οποίος ενθαρρύνει την επικοινωνία μεταξύ των μαθητών χρησιμοποιώντας την ξένη γλώσσα.

Μας παρουσιάστηκαν διάφορες μέθοδοι διδασκαλίας. Το speed- dating ήταν για την εξάσκηση του προφορικού λόγου (συνομιλία μεταξύ 2 μαθητών σε μικρό χρονικό διάστημα για ένα συγκεκριμένο θέμα). Η ομαδική εργασία για την παραγωγή κειμένου ή διαλόγου και η μετέπειτα παρουσίαση της εργασίας μπροστά στην τάξη. Η παραγωγή διαλόγων μαγνητοφωνούνταν και ανέβαιναν από τους μαθητές σε μια πλατφόρμα. Η χρήση των πολυμέσων έκανε το μάθημα πιο ενδιαφέρον.

Στην κατανόηση του προφορικού λόγου χρησιμοποιήθηκαν επίκαιρα τραγούδια, αγαπητά στους νέους της Γερμανίας. Η μουσική κεντρίζει το ενδιαφέρον του μαθητή, προσεγγίζει τα προβλήματα του, με αποτέλεσμα να θέλει να κατανοήσει και να μάθει τα λόγια των τραγουδιών. ¨Έτσι επιτυγχάνεται ο συνδυασμός του γλωσσικού και πολιτιστικού περιεχομένου του μαθήματος. Μετά την παρουσίαση κληθήκαμε εμείς οι ίδιοι σε ομάδες των τεσσάρων να επιλέξουμε ένα τραγούδι και να παρουσιάσουμε τον τρόπο με τον οποίο εμείς θα το διδάσκαμε. Η κάθε ομάδα είχε ένα διαφορετικό τρόπο. Υπήρξε έτσι ανταλλαγή ιδεών.

Το παιχνίδι είναι επίσης μια μέθοδος διδασκαλίας που μας παρουσιάστηκε. Η εκμάθηση της ξένης γλώσσας με παιγνιώδη τρόπο αποσκοπεί στην ανάπτυξη της έκφρασης και αυτενέργειας των μαθητών. Η χρήση εικόνων επίσης διευκολύνει την παραγωγή τόσο του γραπτού λόγου όσο και του προφορικού. Διάφορα είδη ασκήσεων με μικρή κλιμάκωση δυσκολίας βοηθούν στην εμπέδωση διάφορων γραμματικών φαινομένων.

Η χρήση του διαδικτύου ενθαρρύνει τους μαθητές να εργάζονται ομαδικά, να αντενεργούν, να μαθαίνουν ο ένας από τον άλλον, να επικοινωνούν και να συνειδητοποιούν την χρησιμότητα της ξένης γλώσσας.

Στην παρακολούθηση διδασκαλίας σε τμήματα Α1-C1 που πραγματοποιήθηκαν σε δύο μέρες, διαπιστώσαμε όλοι πως υπάρχει εναλλαγή μορφών και τύπων διδασκαλίας ( κείμενα, δραστηριότητες, ασκήσεις, συνθετικές εργασίες) όπως και χρήση διαφορετικών εποπτικών μέσων (video, τραγούδια, διαδίκτυο, εικόνες, χάρτες, σχεδιαγράμματα).

Ένα απόγευμα είχαμε και μια τρίωρη ξενάγηση από μια ξεναγό στην παλιά πόλη του Ντίσελντορφ .

Τέλος, η συμμετοχή μου στο πρόγραμμα μου πρόσφερε καινούργιες ιδέες, τις οποίες θα μπορώ να εφαρμόσω στην διδασκαλία μου. Πιστεύω πως καινούργιοι ορίζοντες μου ανοίχτηκαν γνωρίζοντας συναδέρφους από διάφορες χώρες. Είχαμε την ευκαιρία να ανταλλάξουμε απόψεις και εμπειρίες. Αυτό είναι ένα από τα σημαντικότερα σημεία του ERASMUS+.

 Η Εκπαιδευτικός

 Χρυσάνθη Παναγιωτοπούλου